ডেবিউ করতে চলেছেন বচ্চন পরিবারের আরও এক সদস্য। অমিতাভ-জয়ার কন্যা শ্বেতা বচ্চন। সিনে কেন্দ্রিক পরিবারে তাঁর অভিনয় করা নিয়ে হয়তো দর্শকদের একটা অংশের প্রত্যাশা ছিল। কিন্তু না! অভিনয় নয়। বরং অন্য একটি কাজে ডেবিউ হতে চলেছে শ্বেতার। আর কিছু দিনের মধ্যেই লেখিকা হিসেবে আত্মপ্রকাশ করবেন শ্বেতা। ‘প্যারাডাইস টাওয়ার্স’ নামের একটি উপন্যাস দিয়ে ডেবিউ হবে তাঁর। অমিতাভের মতে, তাঁর বাবা হরিবংশরাই বচ্চনের ঐতিহ্যকেই বয়ে নিয়ে চলেছে শ্বেতা।   হরিবংশরাইয়ের সাহিত্যের প্রতি অনুরাগের কথা অনেকেই জানেন। কবিতা লিখতেন তিনি। অমিতাভও কবিতা লিখেছেন। তবে তা বই আকারে প্রকাশ পায়নি। এ বার শ্বেতার মধ্যে লেখক সত্তার বিকাশ ঘটল। সোশ্যাল মিডিয়ায় একটি পোস্টে অমিতাভ লিখেছেন, ‘‘অবশেষে হরিবংশ রাই বচ্চনের ঐতিহ্য তাঁর পরিবারের মধ্যে প্রতিফলিত হল।’’ দিল্লির ব্যবসায়ী নিখিল নন্দাকে বিয়ে করেন শ্বেতা। তাঁদের দুই সন্তান নভ্যা এবং অগস্ত্য। এক আগে ফ্যাশনের মঞ্চে একাধিক বার দেখা গিয়েছে শ্বেতাকে। ফিল্ম ইন্ডাস্ট্রিতেও তাঁর অনেক বন্ধু রয়েছেন। তবে পুরোদস্তুর অভিনয়ের কথা তিনি কখনও ভাবেননি।